## Pravilnik o sadržaju i načinu vođenja knjige naloga i knjige transakcija

### NN 81/2007 (6.8.2007.), Pravilnik o sadržaju i načinu vođenja knjige naloga i knjige transakcija

# HRVATSKA AGENCIJA ZA NADZOR FINANCIJSKIH USLUGA

**2575**

Na temelju odredbi članka 63. stavka 8. Zakona o tržištu vrijednosnih papira
(»Narodne novine« br. 84/02, 138/06), Hrvatska agencija za nadzor financijskih
usluga donijela je na sjednici održanoj 19. srpnja 2007. godine

## PRAVILNIK

### O SADRŽAJU I NAČINU VOĐENJA KNJIGE NALOGA I KNJIGE TRANSAKCIJA

I. ZAJEDNIČKE ODREDBE

Članak 1.

Ovim Pravilnikom propisuje se sadržaj i način vođenja knjige naloga i knjige
transakcija koje je ovlašteno društvo dužno voditi vezano uz obavljanje poslova
s vrijednosnim papirima iz članka 34. točke 1., 2., 3. i 4. Zakona o tržištu
vrijednosnih papira.

Članak 2.

Izrazi koji se koriste u ovom Pravilniku imaju sljedeće značenje:
1. Agencija je Hrvatska agencija za nadzor financijskih usluga,
2. Zakon je Zakon o tržištu vrijednosnih papira (»Narodne novine« br. 84/02 i
138/06),
3. Ovlašteno društvo je brokersko društvo odnosno banka, koji su od Agencije
dobili dozvolu za obavljanje poslova s vrijednosnim papirima, te iste upisali
kao djelatnost u sudski registar,
4. Klijent je nalogodavac u čije ime ili za čiji račun ovlašteno društvo obavlja
jedan ili više poslova s vrijednosnom papirima.

II. KNJIGA NALOGA

Članak 3.

Knjiga naloga je zbir svih pojedinačnih naloga koje je prihvatilo ovlašteno
društvo.

*Sadržaj knjige naloga*
Članak 4.

1) Knjiga naloga mora sadržavati sljedeće podatke o prihvaćenom nalogu:
1. redni broj u knjizi naloga,
2. vrstu naloga (kupnja ili prodaja),
3. datum i vrijeme (sat i minutu) prihvaćanja i izlaganja naloga na trgovinski
sustav burze),
4. rok izlaganja naloga ako je izričito drugačije određen,
5. način zaprimanja naloga,
6. ime i prezime osobe koja je nalog zaprimila,
7. ime, prezime, adresu (ulica i broj, poštanski broj i mjesto, država, ako nije
RH) – ako je nalogodavac fizička osoba, odnosno tvrtku, sjedište, ime i prezime
ovlaštenog zastupnika – ako je nalogodavac pravna osoba,
8. oznaku računa nalogodavca,
9. vrstu i oznaku vrijednosnog papira ili izvedenice,
10. količinu vrijednosnih papira ili izvedenica,
11. cijenu, izraženu jedinično
– za dionice u kunama i lipama,
– za dužničke vrijednosne papire u postotku od njihove nominalne vrijednosti,
– za izvedenice u kunama i lipama,
cijena na nalogu za kupnju izražava se kao maksimalna cijena koju je nalogodavac
spreman platiti, odnosno na nalogu za prodaju cijena se izražava kao minimalna
cijenu koju je nalogodavac spreman prihvatiti za prodaju vrijednosnih papira),
12. napomenu da je nalogodavac upoznat s pravima i obvezama u zasnivanju i
izvršavanju poslova s vrijednosnim papirima,
13. status nalogodavca sukladno Pravilniku o razvrstavanju klijenata,
14. rok važenja naloga,
15. podatke o izmjeni naloga: datum, vrijeme i način izmjene,
16. podatke o opozivu naloga: datum, vrijeme i način opoziva, te broj novog
naloga ukoliko je otvoren,
17. oznaku statusa naloga: otvoren, opozvan, izvršen, djelomič­no izvršen,
izmijenjen, istekao,
18. naznaku da se radi o blok transakciji.
2) Pored podataka iz stavka 1. ovoga članka, knjiga naloga mora sadržavati i
podatke o izvršenju naloga i to:
1. datum i vrijeme (sat, minuta i sekunda) izvršenja,
2. oznaku burze,
3. redni broj transakcije na burzi,
4. količinu vrijednosnih papira ili izvedenica po dinamici izvršenja ukoliko je
nalog djelomično izvršavan u više transakcija ili zajedničkim izlaganjem,
5. cijenu,
6. ukupnu vrijednost,
7. ukupnu vrijednost i prosječnu cijenu izvršenja,
8. ime i prezime ovlaštenog brokera koji je izvršio transakciju.
3) Knjiga naloga može sadržavati i druge podatke osim podataka propisanih ovim
Pravilnikom.

III. ZBIRNI NALOG

Članak 5.

1) Prilikom obavljanja poslova iz članka 34. točke 3. Zakona temeljem zbirnog
naloga iz članka 74. stavka 2. Zakona, ovlašteno društvo dužno je postupati
sukladno Uputama o provođenju zbirnog naloga koje su prilog i sastavni dio ovog
Pravilnika.
2) Prilikom davanja zbirnog naloga za kupnju ili prodaju vrijednosnih papira,
ovlašteno društvo dužno je u knjigu naloga, osim podataka iz članka 4. ovog
Pravilnika unijeti i sljedeće podatke:
1. podatke o klijentima za koje je društvo zadalo zbirni nalog,
2. podatke o raspodjeli stečene ili otuđene imovine po klijentima,
3. ime i prezime ovlaštene osobe koja je nalog zadala.

IV. KNJIGA TRANSAKCIJA

Članak 6.

Knjiga transakcija obuhvaća popis svih transakcija izvršenih u okviru obavljanja
poslova posebne burzovne trgovine.

*Sadržaj knjige transakcija*
Članak 7.

Knjiga transakcija mora sadržavati sljedeće podatke:
1. redni broj u knjizi transakcija,
2. oznaku kupnje ili prodaje,
3. vrstu i oznaku vrijednosnog papira,
4. datum i vrijeme (sat, minuta i sekunda) izvršenja,
5. oznaku burze,
6. količinu vrijednosnih papira po dinamici izvršenja,
7. cijenu,
8. ukupnu vrijednost,
9. ukupnu vrijednost i prosječnu cijenu izvršenja,
10. redni broj transakcije na burzi,
11. ime i prezime ovlaštenog brokera koji je izvršio transakciju,
*12. očekivani datum namire.*

Način vođenja knjige transakcija

Članak 8.

Ovlašteno društvo dužno je odmah po izvršenju transakcije u knjigu transakcija
unijeti podatke iz članka 7. ovog Pravilnika.

V. DOSTAVLJANJE PODATAKA AGENCIJI

Članak 9.

Ovlašteno društvo dužno je na traženje Agencije bez odlaganja dostaviti ispis iz
knjige naloga i ispis pojedinog naloga ili ispis iz knjige transakcija i to na
traženi način i u traženom obliku.

VI. ZAVRŠNE ODREDBE

Članak 10.

(1) Ovaj pravilnik stupa na snagu 1. listopada 2007. godine.
(2) Stupanjem na snagu ovog pravilnika prestaje važiti Pravilnik o sadržaju i
načinu vođenja knjige naloga (»Narodnim novinama« 118/03).

Klasa: 011-02/07-04/34
Urbroj: 326-111/07-1
Zagreb, 19. srpnja 2007.

Predsjednik Uprave
**Ante Samodol**, v. r.

**Upute o provođenju zbirnog naloga**

Investicijski savjetnik upravljajući portfeljem vrijednosnih papira za račun
nalogodavca s kojima društvo ima sklopljen ugovor o upravljanju portfeljem
vrijednosnih papira odlučuje o kupnji ili prodaji vrijednosnih papira u/iz
portfelja nalogodavaca.
Ukoliko je donesena odluka o kupnji ili prodaji istog vrijednos­ni papir za više
nalogodavaca, investicijski savjetnik može zadati zbirni nalog sukladno članku
74. stavak 2. ZTVP-a.
Zbirni nalog upisuje se u knjigu naloga s podatkom da je nalogodavac ovlašteno
društvo za treće, a nalogu je priložena i specifikacija osoba za koje se
predmetni vrijednosni papir kupuje odnosno prodaje, s pripadajućim količinama.
Transakcije sklopljene temeljem zbirnog naloga namiruju se u SDA kao i druge
transakcija s tržišta te se alociraju na račune nalogodavaca. SDA će sukladno
svojim pravilima obavijestiti nalogodavca o količini i cijeni kupljenih ili
prodanih vrijednosnih papira.
Po izvršenju zbirnog naloga, sukladno članku 74. stavak 4. ZTVP-a, društvo je
obvezno po prosječnoj cijeni izvršenja kreirati potraživanje odnosno dugovanje
prema nalogodavcu.
Alokaciju u slučaju nedovoljno kupljene ili prodane količine istaknute na nalogu
ovlašteno društvo vrši interno odabranim načinom koji maksimalizira jednakost
svih osoba za koje je nalog izvršen.

Pravilnik, NN 81/2007-2575
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)